આમ, ચરોતર ખેડા-આણંદ જિલ્લાના મોટા ભાગે ગ્રામવિસ્તારમાં પ્રચલિત સ્થાનિક ચરોતરી કહેવતોમાં રૂઢિપ્રયોગોમાં ચરોતરનાં સંખ્યાબંધ ગામો અને એમાં વસતા લોકોનું કંઈક વિનોદાત્મક લાગે તેવું, હળવું અને સૂત્રાત્મક નિરૂપણ થયું છે. એમાં જે તે ગામની વિશિષ્ટ પરિસ્થિતિ, ધ્યાનપાત્ર પ્રાકૃતિ પરિવેશ, ગ્રામવાસીઓની અમુક વિચિત્ર વૃત્તિ-પ્રવૃત્તિ, એમની સમૃદ્ધિ યા કંગાલિત, પતરાજી, આડંબર, હુંપદ, અમુક રીતરિવાજ, સામાજિક વટ-વ્યવહાર વગેરેનું ખરું કે ખોટું પ્રતિબિંબ ઝિલાયું છે. ચરોતરી ચૈડવે ઊણો જેવી કહેવતમાં તો ચરોતરના સર્વલોકોના સ્વભાવનું સાચું યા ખોટું દર્શન લાઘવ રૂપમાં થયું છે. આ બધી કહેવતોમાં ઘણી કહેવતો તો વર્ણસગાઈ, પ્રાસાનુપ્રાસની ગોઠવણીમાંથી જન્મી હોવાથી તેમાં વિનોદ યા રમૂજ મુખ્ય અને સત્ય કે તથ્ય ગૌણ યા નહિવત્ હોય છે, પરંતુ કેટલીક કહેવતોમાં વિનોદ-કટાક્ષ દ્વારા સત્યના અંશો પણ ભળેલા છે. તેમાંથી જે તે ગામની કે લોકોની અમુક વૃત્તિ-પ્રવૃત્તિ-માનસનો ખ્યાલ મળી રહે છે. અલબત્ત, કેટલાંક સમૃદ્ધ ગામ અને તેના લોકો તરફની, અન્ય ગામો અને લોકોની ઇર્ષ્યામાંથી, સ્પર્ધાત્મક ભાવમાંથી પણ, કેટલાક હાંસીયુક્ત કહેવતો સર્જાઇ હોય તે શક્ય છે.